**A MARTONVÁSÁR VÁROSI KÖZSZOLGÁLTATÓ NONPROFIT KFT.**

**FELÜGYELŐBIZOTTSÁGÁNAK ÜGYRENDJE**

Martonvásár Városi Közszolgáltató Nonrofit Kft. (székhely: 2462 Martonvásár, Szent László út 2., cégjegyzékszám: 07-09024940; a továbbiakban: a „**Társaság**”)

**1. ÁLTALÁNOS RENDELKEZÉSEK**

1.1. A Társaság felügyelőbizottsága (a továbbiakban: felügyelőbizottság) a hatályos Polgári Törvénykönyvről szóló 2013. évi V. törvényben (a továbbiakban: Ptk.), és a Társaság alapszabályában foglalt rendelkezésekre figyelemmel, az ügyrendjét az alábbiak szerint állapítja meg és terjeszti a Társaság legfőbb szerve elé jóváhagyásra.

1.2. A felügyelőbizottság feladata a legfőbb szerve részére a Társaság ügyvezetésének ellenőrzése annak érdekében, hogy biztosítva legyen a Társaság működésének a jogszabályokkal, a Társaság alapszabályával, valamint a Társaság belső szabályzataival való összhangja.

**2. A FELÜGYELŐBIZOTTSÁG SZERVEZETE**

2.1. A felügyelőbizottság legalább három (3) tagból áll. A tagokat a Társaság legfőbb szerve, azaz Martonvásár Város Önkormányzatának Képviselő-testülete (a továbbiakban: legfőbb szerv) nevezi ki határozott vagy határozatlan időtartamra. A legfőbb szerv a felügyelőbizottság tagjait bármikor visszahívhatja, illetve újraválaszthatja. A Társaságnál nem ügydöntő felügyelőbizottság működik.

2.2. A felügyelőbizottság tagja a Ptk., a köztulajdonban álló gazdasági társaságok gazdasági társaságok takarékosabb működéséről szóló 2009. évi CXXII. törvény (a továbbiakban: Tv.) rendelkezéseinek megfelelő természetes személy lehet, akivel szemben e jogszabályokan rögzített összeférhetetlenségi ok nem áll fenn.

2.3. A felügyelőbizottság tagjai a Társaság ügyvezetésétől függetlenek, tevékenységük során nem utasíthatóak. Nem minősül függetlennek a Felügyelőbizottság tagja, ha

1. a) a Társaság munkavállalója vagy volt munkavállalója, e jogviszonyának megszűnésétől számított öt évig;
2. b) a Társaság menedzsmentjében tisztséget töltött be, e jogviszonyának megszűnésétől számított öt évig;
3. c) a Társaság számára és javára ellenérték fejében szakértői vagy más megbízási jogviszony alapján tevékenységet folytat;
4. d) a Társaság legfőbb szervének tagja, vagy ilyen személynek közeli hozzátartozója vagy élettársa;
5. e) közeli hozzátartozója vagy élettársa a Társaság nem független vezető tisztségviselőjének vagy vezető állású munkavállalójának;
6. f) a Társaság eredményes működése esetén felügyelőbizottsági tagsága alapján vagyoni juttatásra jogosult, vagy a felügyelőbizottsági tagságért járó díjon kívül bármilyen javadalmazásban részesül a Társaságtól, illetve a Társasághoz kapcsolt vállalkozástól;
7. g) az ügyvezetővel, cégvezetővel egy másik gazdasági társaságban olyan jogviszonyban áll, amely alapján az ügyvezetőnek vagy a cégvezetőnek irányítási, ellenőrzési joga van;
8. h) a Társaság könyvvizsgálója vagy a könyvvizsgáló társaság tagja, illetve alkalmazottja e jogviszony megszűnésétől számított három évig;
9. i) vezető tisztségviselő vagy vezető állású munkavállaló egy olyan gazdasági társaságban, amelynek felügyelőbizottsági tagja egyben a Társaság vezető tisztségviselője.
10. 2.4. Amennyiben a felügyelőbizottság bármely Tagjának megbízatása bármely okból megszűnik, bármely Tag jogosult és egyben köteles erről haladéktalanul értesíteni a Társaság ügyvezetését a legfőbb szerv összehívása érdekében.
11. 2.5. A felügyelőbizottsági tag tisztségéről bármikor lemondhat, azonban, ha a Társaság működőképessége ezt megkívánja, a lemondás csak annak bejelentésétől számított 60. (hatvanadik) napon válik hatályossá, kivéve, ha a legfőbb szerv az új felügyelőbizottsági tag megválasztásáról már ezt megelőzően gondoskodott. A lemondás hatályossá válásáig a tag a halaszthatatlan döntések meghozatalában, illetve az ilyen intézkedések megtételében köteles részt venni.
12. 2.6. A felügyelőbizottság tagja – a nyilvánosan működő részvénytársaságban való részvényszerzés kivételével – nem szerezhet társasági részesedést a Társaságéval azonos tevékenységet főtevékenységként megjelölő más gazdálkodó szervezetben, továbbá nem lehet felügyelőbizottsági tag vagy vezető tisztségviselő a Társaságéval azonos főtevékenységet végző más gazdasági társaságban vagy szövetkezetben, kivéve, ha ezt az alapszabály kifejezetten megengedi vagy ehhez a közgyűlés hozzájárul.
13. 2.7. A felügyelőbizottság tagja nem köthet a saját, vagy hozzátartozója nevében, vagy javára a Társaság főtevékenységi körébe tartozó ügyletet, kivéve, ha ezt az alapszabály megengedi.
14. 2.8. A felügyelőbizottság tagja köteles a Társaságot tájékoztatni – az új tisztsége elfogadásától számított 15 napon belül – ha más gazdasági társaságnál vezető tisztségviselővé, felügyelőbizottsági taggá vagy menedzsment tisztségre választják. Továbbá a felügyelőbizottság tagjai a személyüket érintő összeférhetetlenségi okot haladéktalanul kötelesek közölni.

**3. A FELÜGYELŐBIZOTTSÁG ELNÖKE**

3.1. A felügyelőbizottság tagjai maguk közül elnököt választanak. Az elnök tisztségéről lemondhat, a felügyelőbizottság az elnököt bármikor indokolás nélkül visszahívhatja. Az elnök feladatköre elsősorban a következőkre terjed ki:

1. a) ellátja, illetve irányítja a felügyelőbizottság ügyviteli teendőit;
2. b) összehívja és levezeti a felügyelőbizottság üléseit;
3. c) képviseli a felügyelőbizottságot a Társaság, annak legfőbb szerve előtt, valamint harmadik személyekkel szemben.

**4. A FELÜGYELŐBIZOTTSÁG FELADAT- ÉS HATÁSKÖRE**

4.1. A felügyelőbizottság hatáskörébe tartozik:

1. a) A felügyelőbizottság köteles a legfőbb szerv elé kerülő valamennyi fontosabb előterjesztést – különösen azokat amelyeket a Társaság alapító okirata, illetve a Társaság szabályzatai így rendelnek – megvizsgálni és ezekkel kapcsolatos álláspontját a legfőbb szervvel annak ülésén ismertetni;
2. b) Javaslatot tesz a Társaság legfőbb szervének a vezető tisztségviselők részére történő felmentvény megadásáról vagy annak megtagadásáról;
3. c) A Társaságra vonatkozó hatályos jogszabályok szerinti beszámolóról és az adózott eredmény felhasználásáról a legfőbb szerv csak a Felügyelőbizottság írásbeli jelentésének birtokában határozhat. A Felügyelőbizottság a félreértések elkerülése végett rögzíti, hogy ez vonatkozik a Társaság különálló (nem konszolidált) beszámolójára, és a Társaság által esetlegesen készítendő konszolidált beszámolóra vonatkozóan, valamint vonatkozik a Társaság által esetlegesen készítendő a számvitelről szóló 2000. C. törvény (a továbbiakban: Számviteli Törvény) szerinti beszámolóra és a Társaság által esetlegesen készítendő az Európai Unió által befogadott Nemzetközi Pénzügyi Beszámolási Standardok (továbbiakban: IFRS) szabályai szerinti beszámolóra is.
4. d) A felügyelőbizottság az elrendelt ellenőrzéseket tagjai közreműködésével vagy külső szakértők bevonásával végzi;
5. e) A felügyelőbizottság a legfőbb szerv részére ellenőrzi a Társaság ügyvezetését. A felügyelőbizottság a Társaság irataiba, számviteli nyilvántartásaiba, könyveibe betekinthet, a vezető tisztségviselőktől és a Társaság munkavállalóitól felvilágosítást kérhet, a Társaság fizetési számláját, pénztárát, értékpapír- és áruállományát, valamint szerződéseit megvizsgálhatja és szakértővel megvizsgáltathatja;
6. f) A Társaság valamennyi legfőbb szervi ülésén képviselteti magát az esetleges felmerülő kérdések megválaszolása érdekében, a közgyűlésen véleményezési és hozzászólási joggal rendelkezik;
7. g) A felügyelőbizottság tagja kérheti a bíróságtól a legfőbb szerv és a Társaság egyéb szervei által hozott határozat hatályon kívül helyezését, ha a határozat jogszabálysértő vagy a Társaság alapszabályába ütközik;
8. h) Amennyiben a legfőbb szerv, vagy a Társaság egyéb szervei által hozott határozatot a Társaság valamely vezető tisztségviselője támadná meg, és nem lenne a Társaságnak más olyan vezető tisztségviselője, aki a Társaság képviseletét elláthatná, a perben a Társaságot a Felügyelőbizottság által kijelölt felügyelőbizottsági tag képviseli;
9. i) Véleményezi a Társaság javadalmazási irányelveit;
10. j) A pénzügyi beszámolási rendszer működésének értékelése és javaslattétel a szükséges intézkedések megtételére;
11. k) A legfőbb szerv munkájának segítése a pénzügyi beszámolási rendszer megfelelő ellenőrzése érdekében;
12. l) Belső ellenőrzési és kockázatkezelési rendszer hatékonyságának figyelemmel kísérése.

4.2. Ha a felügyelőbizottság szerint az ügyvezetés tevékenysége jogszabályba vagy az alapszabályba ütközik, ellentétes a legfőbb szerv határozataival vagy egyébként sérti a Társaság érdekeit, a felügyelőbizottság jogosult összehívni a legfőbb szerv ülését e kérdés megtárgyalása és a szükséges határozatok meghozatala érdekében.

**5. A FELÜGYELŐBIZOTTSÁG MŰKÖDÉSE, ÜLÉSEI, HATÁROZATHOZATAL**

5.1. A felügyelőbizottság testületként működik.

5.2. A felügyelőbizottság egyes ellenőrzési feladatok elvégzésével bármely tagját megbízhatja, illetve az ellenőrzést állandó jelleggel is megoszthatja tagjai között. Az ellenőrzés megosztása nem érinti a felügyelőbizottsági tag felelősségét, sem azt a jogát, hogy az ellenőrzést más, a felügyelőbizottság ellenőrzési feladatkörébe tartozó tevékenységre is kiterjessze.

5.3. A felügyelőbizottság a szükséges rendszerességgel, de legalább naptári évenként két (2) alkalommal ülésezik. A felügyelőbizottság tagjai személyesen kötelesek eljárni, képviseletnek nincs helye. A felügyelőbizottság által meghívottak, valamint a könyvvizsgáló részt vehet a felügyelőbizottság ülésein.

5.4. A felügyelőbizottság üléseit az elnök vagy az általa megbízott felügyelőbizottsági tag hívja össze. A felügyelőbizottság bármely tagja írásban, az ok és cél megjelölése mellett kérheti az ülés összehívását. Amennyiben az elnök a felügyelőbizottság ülését 8 (nyolc) napon belül nem hívja össze, annak összehívására a tag jogosult.

5.5. A felügyelőbizottság üléseit az elnök írásban hívja össze. A meghívót legalább öt (5) nappal az ülés időpontja előtt kell elküldeni a felügyelőbizottság tagjainak. A meghívóban meg kell jelölni az ülés időpontját, helyét, a napirendet, és az esetleges írásos anyagokat mellékelni kell. A meghívó és az anyagok a feltételek rendelkezésre állása esetén elektronikus úton is továbbíthatók a felügyelőbizottsági tagok és a meghívottak részére.

5.6. Amennyiben a felügyelőbizottság összehívására nem a fentiek szerint kerül sor, ülés csak akkor tartható, ha ahhoz valamennyi tag hozzájárul.

**6. HATÁROZATKÉPESSÉG, HATÁROZATHOZATAL**

6.1. A felügyelőbizottság határozatképes, ha az ülésen a tagoknak több, mint a fele jelen van. Ha a felügyelőbizottság egy tagja valamely ügyben nem szavazhat, őt az adott határozat meghozatalánál a határozatképesség megállapítása során figyelmen kívül kell hagyni. Határozatképtelenség esetében új felügyelőbizottsági ülést három (3) napon belül kell összehívni a jelen pontban meghatározottak szerint, azzal, hogy ebben az esetben elegendő a megismételt ülés meghívóját elküldeni a felügyelőbizottsági tagok részére.

6.2. A felügyelőbizottság tagja, amennyiben a felügyelőbizottság ülésén megjelenni nem tud, az egyes napirendi pontokkal kapcsolatos szavazatát előzetesen, az ülés megnyitásának időpontjáig írásban, elektronikus levélben is leadhatja, mely esetben az így távolmaradó felügyelőbizottsági tagot a határozatképesség szempontjából figyelembe kell venni, szavazatait érvényesen leadottnak kell elfogadni, mely tényt az ülésről felvett jegyzőkönyvben fel kell tüntetni.

6.3. A határozat meghozatalakor nem szavazhat az a felügyelőbizottsági tag,

1. a) akit a határozat kötelezettség vagy felelősség alól mentesít vagy a Társaság terhére másfajta előnyben részesít;
2. b) akivel a határozat szerint szerződést kell kötni;
3. c) akinek hozzátartozója érdekelt a döntésben;
4. d) aki a döntésben érdekelt más szervezettel többségi befolyáson alapuló kapcsolatban áll; vagy
5. e) aki egyébként személyesen érdekelt a döntésben.
6. 6.4. A felügyelőbizottsági Ügyrend 4.1. b), c), i), l) pontjában rögzített felügyelőbizottsági hatáskörrel kapcsolatos felügyelőbizottsági határozati javaslatokra vonatkozóan a felügyelőbizottsági tagok szavazata csak akkor minősül érvényesen leadott szavazatnak, ha és amennyiben az adott felügyelőbizottsági tag a vonatkozó felügyelőbizottsági ülésen személyesen adja le szavazatát.
7. 6.5. A felügyelőbizottság határozatait az ülésen jelenlévő tagok egyszerű szótöbbségével hozza. Minden tagnak egy szavazata van. A felügyelőbizottsági tag, aki a többségi állásponttal nem ért egyet, különvéleményét jogosult jegyzőkönyvbe mondani. Szavazategyenlőség esetén a felügyelőbizottság elnöke dönt.
8. **7. JEGYZŐKÖNYV**

7.1. A felügyelőbizottsági ülésről jegyzőkönyvet kell felvenni, amit az ülésen megválasztott személy vezet, és az erre kijelölt felügyelőbizottsági tag hitelesít. A jegyzőkönyv tartalmazza az ülés helyét, időpontját, a megjelentek nevét, a részvételi jogosultságuk feltüntetésével, a napirendi pontokat, az elhangzott megállapításokat és üzeneteket, a szavazás arányát és eredményét, a meghozott határozatokat, valamint – erre irányuló igény esetén – a határozathozatalt követően is fenntartott esetleges kisebbségi, illetve különvéleményeket.

1. 7.2. Az ülésről szóló jegyzőkönyv tervezetet (vagy annak kivonatát) a jegyzőkönyvvezető az ülést követő három (3) munkanapon belül valamennyi tagnak megküldi véleményezésre. A felügyelőbizottság tagjai a tervezetre vonatkozó észrevételeiket, megjegyzéseiket annak kézhezvételétől számított három (3) munkanapon belül tehetik meg. A jegyzőkönyvet a tagok észrevételei alapján a jegyzőkönyvvezető véglegesíti, majd a felügyelőbizottság elnöke, a hitelesítő és a jegyzőkönyvvezető írja alá. A felügyelőbizottság elnöke a végleges jegyzőkönyvet, illetve a testületi ülés nélkül hozott határozatokat megküldi minden felügyelőbizottsági tagnak tájékoztatásul, és a jegyzőkönyv aktuális részét azon személyeknek, akikre nézve az jogot, vagy kötelezettségeket tartalmaz, intézkedés végett. A felügyelőbizottsági üléseiről felvett jegyzőkönyveket a Társaság székhelyén őrzi, arról a felügyelőbizottság tagjai másolatot kapnak.
2. **8. HATÁROZATHOZATAL ÜLÉS TARTÁSA NÉLKÜL**

8.1. A felügyelőbizottság ülés tartása nélkül írásban is hozhat határozatot. Ebben az esetben az írásbeli határozat tervezetét a szavazat leadására vonatkozó, de nyolc (8) naptári napnál nem hosszabb határidő megállapításával a felügyelőbizottság elnöke küldi meg a felügyelőbizottság tagjainak.

8.2. Amennyiben valamely felügyelőbizottsági tag kéri, a határozattervezet megvitatásához a felügyelőbizottság ülését össze kell hívni.

8.3. A felügyelőbizottság minden tagjai köteles a határozati javaslatban megjelölt határidőn belül visszaküldeni a felügyelőbizottság elnökének, illetve az előterjesztő felügyelőbizottsági tagnak (i) elfogadás esetén az írásban megküldött határozati javaslatot aláírva, vagy (ii) a határozati javaslat elutasítása esetén az elutasítás írásba foglalt indokait.

8.4. A felügyelőbizottsági tagok jogosultak az előterjesztésre vonatkozó szavazataikat elektronikus levélben is leadni.

8.5. Sürgős esetben a határidő lerövidíthető, és az írásbeli szavazás történhet az írásbeli szavazat, az aláírt határozati javaslat, vagy az indokolt elutasítás valamennyi felügyelőbizottsági tag részére elektronikus levélben történő megküldésével.

8.6. Amennyiben valamelyik felügyelőbizottsági tag a határozati javaslatot vagy a határozati javaslat elutasításának írásbeli indokait nem, vagy nem határidőn belül küldi vissza, úgy azt a felügyelőbizottsági tagot a határozatképesség megállapításánál figyelmen kívül kell hagyni. A határozatképességre, valamint a határozathozatalhoz szükséges szavazatarányra a jelen ügyrendben foglaltak megfelelően irányadók.

8.7. Nem lehet ülés tartása nélkül határozatot hozni a felügyelőbizottsági Ügyrend 4.1. b), c), i), l) pontjában rögzített felügyelőbizottsági hatáskörrel kapcsolatos felügyelőbizottsági határozati javaslatokra vonatkozóan.

1. **9. RENDKÍVÜLI ÜLÉS**

9.1. Sürgős esetben, az ok és a cél megjelölésével, bármelyik felügyelőbizottsági tag írásban (levélben vagy e-mail útján) rendkívüli ülés összehívását kérheti az elnöktől, aki haladéktalanul köteles intézkedni a rendkívüli ülés 3 (három) naptári napon belüli összehívásáról.

9.2. A meghívóknak, valamint az előterjesztéseknek és kapcsolódó anyagoknak a felügyelőbizottság tagjai (és külső meghívottak) részére történő kézbesítéséről a felügyelőbizottság elnöke gondoskodik lehetőség szerint a rendkívüli felügyelőbizottsági ülést legalább 24 (huszonnégy) órával megelőzően.

9.3. A határozatképességre, valamint a határozathozatalhoz szükséges szavazatarányra a jelen ügyrendben foglaltak megfelelően irányadók.

**10. A FELÜGYELŐBIZOTTSÁGI TAGOK FELELŐSSÉGE ÉS DÍJAZÁSA**

10.1. A felügyelőbizottság tagjai tevékenységük ellátása során az ilyen tisztséget ellátó személyektől elvárható gondossággal kötelesek eljárni. A kötelezettségük megszegésével a Társaságnak okozott kárért a Ptk. általános szabályai szerint felelősek. A felügyelőbizottsági tagok korlátlanul és egyetemlegesen felelnek a Társaságnak az ellenőrzési kötelezettségük megszegésével okozott károkért.

10.2. A felügyelőbizottság tagjai a Társaság üzleti ügyeiről a felügyelőbizottsági mandátumukra tekintettel szerzett értesüléseiket üzleti titokként kötelesek kezelni.

10.3. A felügyelőbizottság tagjai a legfőbb szerv által meghatározott díjazásra jogosultak.

**11. EGYÉB RENDELKEZÉSEK**

11.1. Az Ügyrend módosítására a felügyelőbizottság jogosult, a legfőbb szerv jóváhagyásával.

11.2. Az Ügyrend a legfőbb szerv általi jóváhagyás napján lép hatályba.

11.3. Jelen ügyrendet a felügyelőbizottság …./2024. (….) határozatával fogadta el, a Társaság legfőbb szerve …./2024. (….) határozatával hagyta jóvá.

|  |  |
| --- | --- |
| Martonvásár, 2024. …….…. \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  | \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  |
| **Dr. Török Áron**felügyelőbizottsági tag  | **Orosz József**felügyelőbizottsági tag  |
| \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  |
| **Hrenkó János**felügyelőbizottsági tag  |
|  |